Ezt tudta a Coca-Cola
Az egy esztendővel korábbinál 18 százalékkal magasabb adózott nyereséget ért el második negyedévében a világ vezető...
Az egy esztendővel korábbinál 18 százalékkal magasabb adózott nyereséget ért el második negyedévében a világ vezető üdítőital-gyártója, az amerikai Coca-Cola. A vállalat profitja 2,8 milliárd dollárra rúgott, míg az egyszeri tételektől megtisztított részvényenkénti nyereség 1,17 dollár volt, 1 centtel magasabb a Bloomberg 14 szakértő megkérdezésével összeállított konszenzusánál. Az árbevétel 47 százalékkal ugrott meg, köszönhetően annak, hogy a cég tavaly megvette legnagyobb disztribútorát.

Különösen jól teljesített a Coca-Cola a feltörekvő országokban, amelyekre a közelmúltban komoly hangsúlyt helyez a vállalat. Muhtar Kent vezérigazgató több új üzem építését is kezdeményezte Latin-Amerikában és az eurázsiai-afrikai régióban.

A befektetőknek tetszett a Coca-Cola gyorsjelentése, a cég papírjai 0,75 százalékkal erősödtek a nyitás előtti kereskedésben New Yorkban.

Ecoline
profit Coca-Cola tőzsde gyorsjelentés